1E161348-5055
Den 1E161348-5055 ass en Neutronestär an der Mëtt vum Supernovarescht RCW103 am Stärebild Norma um südleche Stärenhimmel. E gouf vum High Energy Astronomy Observatory 2 Röntgenteleskop entdeckt. Weider Observatiounen am Röntgenberäich bei engem Stralungsausbroch am Juni 2016 mat de Fuerschungssatellitten XMM-Newton, Chandra, Swift an NuSTAR konnt seng Ëmdréiungsvitess vun enger Ëmdréiung all 6,7 Stonne bestëmmt ginn. Domat ass hie mat Ofstand dee Pulsar deen am luesten dréint. D'Miessunge spriechen ausserdeem dofir datt et e Magnetar ass. De Stär ass ongeféier 10.000 Liichtjoer vun eiser Äerd ewech an entstoung viru ronn 2000 Joer. Wéi sech an där (am astronomesche Moossstaf) kuerzer Zäit d'Dréivitess sou reduzéiere konnt, ass de Fuerscher nach onkloer. Méiglecherweis war den 1E161348-5055 sou no beim Gas- a Stëbsniwwel dee ronderëm läit, datt en dee mat a Rotatioun versat huet an doduerch selwer séier u Rotatiounsenergie verluer huet. Eng aner Erklärung ass, datt den Neutronestär nach ee bis elo onbekannte Stär als Begleeder huet. Dann hätten d'Wëssenschaftler mat der Rotatiounszäit vu 6,7 Stonnen net d'Eegendréiung vum Stär gemooss, mä d'Zäit, mat där sech déi béid Stären ëmeneen dréien.

Kuckt och 

 ABC vun de Stären
 Gréisst Stären
 Noost Stären
 Hellst Stären
 Verännerlech Stären
 Hallefreegelméisseg verännerlech Stären
 Konstellatioun
 Hyperris
 Supernova
 Pulsar

Um Spaweck 
  RCW 103 X-Ray Chandra-Observatoire]
 ESA-Daten

Pulsaren
Stärebild Norma